P6_TA(2006)0435

Az átláthatósági irányelv csoportos végrehajtási intézkedései

Az Európai Parlament állásfoglalása az átláthatósági irányelv csoportos végrehajtási intézkedéseiről

Az Európai Parlament,

- tekintettel a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról szóló, 2004. december 15-i 2004/109/EK európai parlamenti és tanácsi irányelvre [1],

- tekintettel a Bizottság által 2006. május 30-án közzétett, a 2004/109/EK irányelv egyes rendelkezései végrehajtásának részletes szabályairól szóló bizottsági irányelvtervezetre,

- tekintettel a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozatra [2], amelyet a 2006. július 17-i 2006/512/EK tanácsi határozat [3] módosított,

- tekintettel a Bizottság elnöke, Romano Prodi által 2002. február 5-én a Parlamentnek tett nyilatkozatra,

- tekintettel a pénzügyi szolgáltatásokra vonatkozó jogszabályok végrehajtásáról szóló, 2002. február 5-i állásfoglalására [4],

- tekintettel a Gazdasági és Monetáris Bizottság által 2006. október 10-én elfogadott, a 2004/109/EK irányelv egyes rendelkezései végrehajtásának részletes szabályairól szóló bizottsági irányelvtervezethez javasolt módosításokra,

- tekintettel a Bizottság válaszára a javasolt módosításokkal kapcsolatban, amelyet az előadónak és a Gazdasági és Monetáris Bizottság elnökének címzett levélben 2006. október 18-án továbbítottak a Parlamentnek,

- tekintettel az ECOFIN 2006. május 5-i következtetéseire, amelyek hangsúlyozzák a felügyelet, a koordináció és az EU-n belüli konvergencia fontosságát,

- tekintettel eljárási szabályzata 81. cikkére és 103. cikkének (2) bekezdésére,

1. felhívja a Bizottságot, hogy a pénzügyi piac szereplői jogbiztonságának megteremtése érdekében a Szerződés vonatkozó rendelkezéseivel összhangban a legmesszemenőbbekig vegye figyelembe a 2004/109/EK irányelv által ráruházott hatáskörök korlátait;

2. rámutat, hogy a végrehajtási intézkedések tervezete működőképes megoldás a pénzügyi piaci szereplők jobb működési feltételeinek, illetve az Európai Unió hatékony, átlátható és biztonságos pénzügyi piacai megteremtésének;

3. hangsúlyozza, hogy a végrehajtási intézkedések közzététele óta a Parlament munkáját az motiválta, hogy tiszteletben kell tartania a verseny, valamint a pénzügyi piacok, az érintettek (részvényesek, kibocsátók és felhasználók), a szabályozó hatóságok és a demokratikusan megválasztott képviselők számára biztosított átláthatóság közötti egyensúly megteremtésére irányuló jogszabályokat;

4. üdvözli a Bizottságnak a Parlamenttel való együttműködése során kinyilvánított szándékát, miszerint a lehető legjobb eredményt kívánja elérni minden érintett fél számára; emlékeztet arra, hogy a 2. szintű intézkedések esetében a Parlamentet már az előkészítő munka legkorábbi szakaszába be kell vonni és tájékoztatni kell;

5. megjegyzi, hogy a 2004/109/EK irányelv végrehajtási intézkedései kidolgozásának folyamata gyakorlatilag előzmények nélküli a bevett uniós jogalkotás történetében; hangsúlyozza ezért, hogy az intézményközi kapcsolatok pozitív irányba történő fejlődése érdekében minden érintett intézmény számára kölcsönösen kielégítő megoldást kell találni;

6. felhívja a Bizottságot, hogy hatékonyan felügyelje a nemzetközi számviteli és ellenőrzési normák alakulását annak biztosítása érdekében, hogy a befektetők egységesen értelmezzék, milyen szintű bizonyosságot várhatnak a féléves jelentések könyvvizsgálók általi felülvizsgálatától, ha ilyen vizsgálatra sor kerül;

7. felhívja a Bizottságot, hogy vegye fontolóra, hogy felül kell-e vizsgálni a nem a nemzetközi könyvviteli normáknak megfelelően elkészített egyszerűsített féléves pénzügyi kimutatások minimális tartalmára vonatkozó meghatározásokat;

8. felhívja a Bizottságot, hogy biztosítsa egy hatékony értesítési eljárás bevezetését a piacalakító tevékenységek ellenőrzésére;

9. felhívja a Bizottságot és a tagállamokat, hogy ösztönözzék az európai értékepapír-piaci szabályozók bizottságát megfelelő hálózatok kialakítására a piaci résztvevők közötti információcsere terhének korlátozása érdekében;

10. felhívja a Bizottságot, hogy fordítson kellő figyelmet a harmadik országokbeli menedzsmentvállalatok és befektetési cégek hasonló elvárásaira és biztosítsa, hogy ezek a cégek egyértelműen megnevezzék illetékes hatóságukat, vagy ha ez nincs szabályozva, ezt egyértelműen közöljék;

11. szükségesnek véli, hogy a tagországok összehangolják erőfeszítéseiket, amikor megállapítják a nyilvánosságra hozandó adatokra vonatkozó minimális szabályokat;

12. felhívja a Bizottságot, hogy vizsgálja felül a tájékoztatásra vonatkozó hatályos szabályokat;

13. elfogadja a végrehajtási intézkedéseket;

14. utasítja elnökét, hogy továbbítsa ezen állásfoglalást a Tanácsnak, a Bizottságnak és az Európai Értékpapír- piaci Szabályozók Bizottságának.

[1] HL L 390., 2004.12.31., 38. o.

[2] HL L 184., 1999.7.17., 23. o.

[3] HL L 200., 2006.7.22., 11. o.

[4] HL C 284. E, 2002.11.21., 115. o.

--------------------------------------------------